同魯山韓丞觀女靈廟前險石
作者：晁沖之
朝代：宋

paragraphs: 君不見魯陽之西兩山麓，十里連岡寫平陸。
青林白晝暗古祠，雀啅虛簷蛛網屋。
屋邊怪石何瑰奇，鳯筋虎骨連肌肉。
巉巖欲下落澗渚，澒洞千鈞一毫屬。
天匠惟知刻畫功，鬼力深憂護持哭。
前峰高蹇下如揖，餘峰危慓皆俯伏。
披尋宿莽得佳趣，窪爲溪壑呀爲谷。
香爐佛迹不在外，仙掌蛾眉此其足。
秀潤潛涵夏木清，空濛映带春江綠。
我知此必藴靈異，何止懷藏易城玉。
閴寂嗟來麋鹿游，孤峻幸免牛羊觸。
自經千載禹刊鑿，不逢萬里秦驅逐。
踟蹰三遶回高岡，却立下視雲蒼蒼。
古今誰爲好事者，後有韓子前奇章。
君不見玉川先生洛陽宅，脩竹蕭蕭獨爲客。
他年如與鶴乘軒，可來相見銅駝陌。